钦定古今图书集成/明伦汇编/官常典/第061卷 > 东海孝王臻 蒸乡侯俭
## 钦定古今图书集成/明伦汇编/官常典/第061卷 > 东海孝王臻 蒸乡侯俭

按《后汉书东海恭王传》，“恭王彊子靖王政，政子顷王
肃。肃立二十三年薨，子孝王臻嗣。永建二年，封臻二
弟敏、俭为乡侯。臻及弟蒸乡侯俭，并有笃行，母卒，皆
吐血毁眦，至服练红。兄弟追念初丧，父幼小，哀礼有
阙，因复重行丧制。臻性敦厚，有恩，常分租秩赈给诸
父昆弟。国相籍褒具以状闻，顺帝美之，制诏大将军”、
三公、大鸿胪曰：“东海王臻以近蕃之尊，少袭王爵，膺
受多福，未知艰难，而能克己率礼，孝敬自然，事亲尽
爱，送终竭哀，降仪从士，寝苫三年，和睦兄弟，恤养孤
弱，至孝纯备，仁义兼弘，朕甚嘉焉。夫劝善厉俗，为国
所先。曩者东平孝王敞，兄弟行孝，丧母如礼，有增户
之封。《诗》云：‘永世克孝，念兹皇祖’。今增臻封五千户，俭
五百户。光启土宇，以酬厥德。”立三十一年薨。子懿王
祗嗣。